Karlien wedywer om eerste plek op Top-20Karlien van Jaarsveld se jongste enkelsnit, “Ruil jou vir my”, het twee weke gelede op die Maroela Media Afrikaanse Top-20 in die 13de plek gedebuteer en is vandeesweek in die no. 2-posisie. Die liedjie is deur die Afrikaanse treffermaker Johan Oberholzer geskryf. Van Jaarsveld het eers getwyfel of sy dié enkelsnit wou opneem omdat sy so gelukkig getroud is, maar het besef dis nie almal se realiteit nie. “Ek dra die liedjie op, uit my hart, aan elkeen wat swaarkry in ŉ verhouding,” het sy op Facebook geskryf. Bernice West neem weer hierdie week die gesogte no. 1-posisie in met haar debuutenkelsnit “Sonop-blom”. Die musiekvideo vir die liedjie het meer as ŉ halfmiljoen trefslae op YouTube. In vandeesweek se Maroela Media Afrikaanse Top-20 is daar ses snitte wat styg, tien wat daal en vier snitte wat onveranderd bly.